Ilmoitus neuvoston asetuksessa (EY) N:o 3286/94 tarkoitettua kaupan estettä koskevan tutkimusmenettelyn aloittamisesta viinien tiettyihin maantieteellisiin merkintöihin liittyvien Kanadan harjoittamien kaupan käytäntöjen osalta

(2002/C 124/05)

Komissio vastaanotti 6. joulukuuta 2001 neuvoston asetuksen (EY) N:o 3286/94(1), jäljempänä "asetus", 4 artiklan nojalla tehdyn valituksen.

1. Valituksen tekijä

Valituksen teki Conseil Interprofessionel du Vin de Bordeaux (CIVB). CIVB on vuonna 1948 perustettu kauppajärjestö, joka edustaa Bordeaux'n viininviljelijöitä ja viinikauppiaita. Siihen kuuluu viininviljelijöiden ja viinikauppiaiden edustajia, jotka heidän omat järjestönsä ovat valinneet, tuottajien ja kauppiaiden liitot ehdottaneet ja valtio nimittänyt. CIVB edustaa kaikkia viininviljelijöitä ja yli 85:tä prosenttia Bordeaux'n alueen viinikauppiaista.

CIVB on järjestö, joka toimii asetuksen 2 artiklan 6 kohdassa ja 4 artiklan 1 kohdassa tarkoitettujen yhteisön yritysten puolesta.

2. Tuote

Tämä valitus koskee viinejä, joiden maantieteellinen merkintä on "Bordeaux" tai "Médoc".

Tutkimuksen kohteena olevat viinit luokitellaan yhdistetyn nimikkeistön (CN) koodeihin 2204 21 12 , 2204 21 42 , 2204 29 12 ja 2204 29 42.

Tutkimus, jota komissio on aloittamassa, voidaan kohdistaa myös muihin tuotteisiin, joihin näyttää kohdistuvan samoja vaikutuksia kuin tutkittavina oleviin viineihin, ja erityisesti niihin tuotteisiin, joista asian osapuolet ilmoittautuvat jäljempänä (kohdassa 8) mainitun määräajan kuluessa ja esittävät näytön siitä, että niihin sovelletaan valituksen kohteena olevia käytäntöjä.

3. Kohde

Valitus koskee kaupan estettä, jonka Kanadan väitetään luoneen ja joka vaikuttaa kielteisesti kyseisen tuotteen Kanadan markkinoille suuntautuvaan yhteisön vientiin.

Edellä mainittu Kanadan harjoittama käytäntö perustuu Kanadan hyväksymään lainsäädäntöön teollis- ja tekijänoikeuksien kauppaan liittyvistä näkökohdista tehdyn sopimuksen (TRIPS- sopimuksen) täytäntöönpanemiseksi. Tämä laki tuli voimaan 1. tammikuuta 1996 ja sillä muutettiin Kanadan tavaramerkkilakia (Trade-Marks Act). Valituksessa siihen viitataan nimellä "muutos C-57".

Valituksen tekijän mukaan muutoksella C-57 riistetään kyseisiltä maantieteellisiltä merkinnöiltä (Bordeaux ja Médoc) se suoja, jonka TRIPS-sopimuksen määräykset maantieteellisille merkinnöille antavat.

4. Kaupan esteitä koskeva väite

Valituksen tekijä väittää, että Kanada rikkoo edellä mainitulla kauppatoimenpiteellä TRIPS-sopimuksen 23 artiklan 1 ja 2 kohtaa sekä 24 artiklan 3 kohtaa.

Valituksessa riitautetaan muutoksessa C-57 olevan 11 pykälän 14 ja 15 momentti, jossa todetaan, että "kukaan ei voi liiketoiminnan yhteydessä ottaa tavaramerkiksi tai muuten käyttöön suojeltua maantieteellistä merkintää viinin tunnisteeksi sellaiselle viinille, joka ei ole peräisin suojellun maantieteellisen merkinnän osoittamalta alueelta, eikä ottaa käyttöön maantieteellisen merkinnän minkäänkielistä käännöstä kyseiselle viinille".

Kanada pani TRIPS-sopimuksen 23 artiklan täytäntöön rekisteröintijärjestelmän avulla, jolla voidaan antaa erityissuoja viinien ja tislattujen alkoholijuomien maantieteellisille merkinnöille. Muutoksessa C-57 olevan 11 pykälän 18 momentin 3 ja 4 kohdassa kuitenkin määrätään, että "sen estämättä, mitä 11 pykälän 14 ja 15 momentin ja 12 pykälän 1 momentin g ja h kohdassa säädetään, mikään niiden säännöksistä ei estä ottamasta liiketoiminnan yhteydessä tavaramerkiksi tai muuten käyttöön seuraavia merkintöjä viineille: ... (m) Bordeaux; ... (r) Médoc; (s) Médoc ...". Näin ollen maantieteelliset merkinnät Bordeaux ja Médoc on jätetty muutoksessa C-57 olevan 11 pykälän 14 momentin erityissuojan ulkopuolelle.

Valituksen tekijä väittää myös, että muutos C-57 rikkoo toimenpidekieltovelvoitetta, josta määrätään TRIPS-sopimuksen 24 artiklan 3 kohdassa.

Valituksen tekijä on antanut riittävän alustavan näytön siitä, että riitautetut toimenpiteet ovat ristiriidassa Kanadalle WTO-sopimuksesta johtuvien velvoitteiden kanssa ja erityisesti TRIPS-sopimuksen 23 artiklan 1 ja 2 kohdan ja 24 artiklan 3 kohdan kanssa ja että ne näin ollen muodostavat kaupan esteistä annetun asetuksen 2 artiklan 1 kohdassa tarkoitetun kaupan esteen.

5. Epäsuotuisia kauppaan kohdistuvia vaikutuksia koskeva väite

Valituksen tekijä väittää, että sille aiheutuu ja on vaarassa aiheutua enemmänkin epäsuotuisia kauppaan kohdistuva vaikutuksia asetuksen 2 artiklan 4 kohdassa tarkoitetulla tavalla.

CIVB:n valituksessa esitetty väitetty kaupan este eli se, että Bordeaux'ta ja Médocia pidetään Kanadan laissa yleisniminä, näyttää riistävän valittajalta Bordeaux'ta ja Médocia koskevan teollis- ja tekijänoikeuksien suojan Kanadassa ja siten aiheuttavan epäsuotuisia kauppaan kohdistuvia vaikutuksia.

Edellä mainituilla epäsuotuisilla kauppaan kohdistuvilla vaikutuksilla saattaa olla merkittäviä seurauksia yhdelle Euroopan yhteisön alueelle, nimittäin Ranskassa olevalle Bordeaux'n alueelle, jossa suurin osa viedystä viinistä tuotetaan.

Edellä esitetyn perusteella alustava näyttö asetuksen 2 artiklan 4 kohdassa tarkoitetuista epäsuotuisista kauppaan kohdistuvista vaikutuksista näyttäisi olevan olemassa.

6. Yhteisön etu

On kiistatta yhteisön edun mukaista, että Kanada panee TRIPS-sopimuksen oikein täytäntöön. Näiden oikeuksien sekä erityisesti alkuperänimikkeiden suoja ja vahvistaminen on useiden yhteisön alueiden talouden kannalta ensiarvoisen tärkeää. Tässä yhteydessä on tarkasteltava maantieteellisiin merkintöihin liittyvien Kanadan harjoittamien kaupan käytäntöjen yhteensopivuutta WTO:n sääntöjen kanssa.

Komissio neuvottelee parhaillaan Kanadan kanssa viinien ja tislattujen alkoholijuomien kauppaa koskevasta sopimuksesta, jonka tarkoituksena on muun muassa parantaa EY:n alkuperänimikkeiden suojaa erityisesti lopettamalla niiden käyttö yleisniminä Kanadassa. Jos sopimus saadaan menestyksellisesti tehdyksi, se voi olla sopiva väline yhteisön etujen suojaamiseen tällä alalla.

Näin ollen tutkimusmenettelyn aloittamista pidetään yhteisön edun mukaisena.

7. Menettely

Kuultuaan asetuksella perustettua neuvoa-antavaa komiteaa ja päätettyään sen jälkeen, että näyttö riittää perusteeksi tutkimusmenettelyn aloittamiselle tarkoituksena asiaan liittyvien oikeudellisten ja tosiasiallisten seikkojen tarkastelu ja että menettelyn aloittaminen on yhteisön edun mukaista, komissio aloitti tutkimusmenettelyn asetuksen 8 artiklan mukaisesti.

Asianomaiset osapuolet voivat ilmoittautua ja esittää näkökantansa kirjallisesti erityisesti ottamalla kantaa valituksessa esille otettuihin seikkoihin ja toimittamalla asiaa tukevan näytön.

Lisäksi komissio kuulee sellaisia osapuolia, jotka ovat sitä kirjallisesti pyytäneet ilmoittautumisen yhteydessä ja joihin menettelyn tulos ensisijaisesti vaikuttaa.

Tämä ilmoitus julaistaan asetuksen 8 artiklan 1 kohdan a alakohdan mukaisesti.

8. Määräaika

Kaikki asiaa koskevat tiedot ja kuulemispyynnöt olisi lähetettävä seuraavaan osoitteeseen: European Commission Directorate-General for Trade Mr. Ignacio Garcia Bercero , DG Trade D/3

CHAR 9/74

B - 1049 Bruxelles/Brussel Faksi (32-2) 299 32 64.

Kaikkien tietojen tai kuulemispyyntöjen olisi oltava perillä komissiossa 30 päivän kuluessa tämän ilmoituksen julkaisemisesta.

(1) Neuvoston asetus (EY) N:o 3286/94, annettu 22 päivänä joulukuuta 1994, yhteisön menettelyistä yhteisessä kauppapolitiikassa kansainvälisen kaupan säännöissä yhteisölle annettujen, erityisesti Maailman kauppajärjestössä (WTO) käyttöön otettujen oikeuksien käyttämisen varmistamiseksi (EYVL L 349, 31.12.1994, s. 71), sellaisena kuin se on viimeksi muutettuna neuvoston asetuksella (EY) N:o 356/95 (EYVL L 41, 23.2.1995, s. 3).